  Виталий Пронин Марлэсь потэ быдӟалаез? - Пенсие потӥ кылем арын август толэзе, но ужамысь ӧй дугды. Уждун басьтӥсько 20 сюрслэсь ятыр, августысен пенсие йылӥз 195 манетлы. Мар бордысь потэ солэн быдӟалаез?Э. Фёдорова, Иж Валэктэ Россиысь Пенсиосъя фондлэн Удмурт ёзысьтыз специалист Татьяна Кудрявцева: - 2015-тӥ арын ужам пенсионеръёслэн туэ августысен пенсизылэн страховой люкетэз йылӥз. Пенсиосъя фонд ужась пенсионеръёс понна котькуд аре августысен перерасчёт лэсьтэ, со понна нокытчы вазиськыны кулэ ӧвӧл. Бен, уж сётӥсьёс арлыдзы вуыса ужасьёс яке инвалидъёс понна 2015-тӥ арын Пенсиосъя фондэ страховой взносъёс тырыны кулэ вал.Перерасчёт дыръя коть-кудӥзлэн пенсиез йылӥз 2015-тӥ арын кӧня уждун басьтэмезъя. Лыдэ басьтӥськизы ужась понна тырем страховой взносъёс но пенсионной балл. 2015-тӥ арын баллэн быдӟалаез 71 манет вал. Пенсиос 214 манетлэсь ятырлы ӧз йылэ. Тӥляд пенсиды лыдъямын ӝыны ар ужамды бордысь.   Мултэс тыризы? - Пенсие потыса, ужме азьланьтӥсько. Августэ лэсьтӥзы перерасчёт. Пенсие августэ йылӥз ог 900 манетлы, нош верамъёсъя солэн быдӟалаез 214 манетлэсь ятыр луыны кулэ ӧвӧл. Л. Широбокова, Иж- Лыдъян-чотанын куд-ог дыръя янгышъёс луо. Тӥлесьтыд но пенсидэс умойтэм лыдъяллям - пенсидылэн быдӟалаез йылыны кулэ вал 214 манетлы. Татын тӥляд янгышты ӧвӧл, соин ик тыремзэ выльысь уз басьтэ. Но азьланьын умойтэм лыдъян одно шараяськоз, валамон, пенсия но пичигес тыриськоз.  Ку будэтозы? - Пенсие потыса, ужай на. Нош августысен ужамысь дугдӥ. Лэсьтозы-а ужасьтэм пенсионеръёс понна таяз арын чаклам 4 процентъем индексациез? Н. Петрова, Можга город. - 2016-тӥ арын 31-тӥ мартысен ужысь кошкем пенсионеръёс понна ивортонъёсты Пенсиосъя фондэ келяны кулэ уж сётӥсь. Индексациез ортчытон понна 3 толэзь дыр сётӥське ивортон вуонлы, эскеронъёслы, лыдъян-чотанъёслы. Августэ ужамысь дугдӥды ке, индексация лэсьтозы туэ декабрь толэзе.  Теги: арлыдоос пуконкорка Юан-веран  